|  |
| --- |
| **1 Pet. 2:11-12****“Vreemdelinge wat lewe vir God se verheerliking.”***Andries Burger, GK Pinetown, 14 Junie 2020 (Covid-19 vlak 3 samekoms)* |

*Sing: Lied 164:1; Ps. 146:1, 7 (T); “Die wyse man bou sy huis op die rots.” Lied 523:1, 2, 3, 4*

Het jy dit ook al agtergekom dat die samelewing die belangrikste prioriteite in die lewe totaal mis?

Mense se lewens word verwoes en hulle gaan verlore, regtig vir ewig in die vuurdood van die hel – maar die wêreld het nie ŉ saak daarmee nie, trouens hulle maak dit af as ŉ ou vrou storie.

Die heel, heel belangrikste prioriteit van die skepping, en spesifiek van die mens is om die enige God, Vader, seun en Heilige Gees te verheerlik – maar Hy word blatant deur die wêreld geminag .

Het jy al agtergekom dat ware gelowiges, God se kinders net eenvoudig nie in die samelewing waarin ons is, kan inpas nie?

 Dat ons vreemdelinge is in hierdie wêreld?

 Ek hoop van harte dat dit vir jou ŉ bekende belewenis is.

Petrus skryf oor albei hierdie prioriteite **<< 1 Pet. 2:11, 12 >>**.

Petrus skryf vir “Geliefdes” en daarmee bedoel hy sekerlik dat hy lief was vir die mense daar in klein-Asië vir wie hy die brief destyds gestuur het.

Onthou egter dat dit die Heilige Gees is wat die boodskap in Petrus inspireer en dat dit eintlik vir die Here se “geliefdes” bedoel is – vir al sy geliefdes, destyds daar in klein-Asië, maar vir God se kinders van alle tye en van alle plekke.

Ook vir jou en vir my wat deur geloof deel gekry het aan God se liefde wat so duidelik is in Jesus Christus se lewensoffer vir ons.

Nou, hier vir ons wat bymekaar is, en vir almal wat inskakel waar julle ook al is,

 hierdie is ŉ boodskap van God af vir al sy geliefdes...

Hy begin deur vir sy geliefdes vir ŉ derde keer daarop te wys dat ons vreemdelinge en bywoners is in die wêreld waarin ons lewe (1:11; 1:17).

Die Christene destyds was regtig vreemd vir ander in hulle samelewing.

In hulle wêreld was vrouens geminag en mishandel, maar Christen mans was vreemd want hulle het hulle vroue geëer; vrouens was uit vrees gedwing om onderdanig te wees, maar Christen vrouens was vreemd omdat hulle uit liefde en eerbied onderdanig was aan hulle mans; slawe was besittings wat sleg mishandel is, maar die Christene was vreemd want by hulle was slawe broers en susters in die Here; seksuele losbandigheid was ŉ kenmerk van die samelewing maar Christene was vreemd want hulle het glad nie daaraan deelgeneem nie; en so kan mens aanhou....

Christene was ook vreemd in hulle godsdiens – almal in die samelewing het in grootse tempels baie afgode aanbid, maar die Christene was vreemd want hulle het nie ŉ tempel gehad nie, hulle het nie voorwerpe aanbid nie, net een, nogal onsigbare God.

Gelowiges in Christus het nie meer ingepas in die gemeenskap nie.

Hulle het nie eers meer ingepas by hulle eie families nie, selfs daar was hulle vreemdelinge.

Soos wanneer iemand in ŉ Moslem land, uit ŉ Moslem familie in Christus begin glo.

 ŉ Vreemdeling wat een kant toe geskuif word, wat vervolg word en selfs doodgemaak word...

 Dit is wat die Here deur Petrus vir jou en my wat glo in Christus sê,

 ons is vreemdelinge in hierdie wêreld...

Waarom? Wat het van hulle en ons vreemdelinge gemaak?

Onthou jy wat Petrus vroeër in hierdie brief geskryf het, ek noem ŉ paar...

Soos alle mense in die wêreld was ons ook dood in ons sonde en oortredings,

maar God het ons gekies om deur die bloed van Christus met Hom versoen te word;

deur die onverganklike saad van God se Woord het die Heilige Gees wedergeboorte in ons gewerk en geloof, sodat ons daardeur deel gekry het aan die verlossings van sonde deur Jesus se onskuldige bloedoffer.

God het aan ons ŉ nuwe lewe gegee deur die opstanding van Christus uit die dood, ŉ nuwe lewe met ŉ groeiende sekerheid van die allerwonderlikste erfenis wat reeds gereed is.

Uit verskillende lande van die wêreld, en verskillende tale en rasse het God ons sy kinders gemaak.

Gelowiges is ŉ uitverkore volk van God, ŉ nasie wat vir God opsy gesit is, ŉ koninklike priesterdom wat in sy teenwoordigheid geestelike offers bring wat deur Jesus Christus vir Hom aanneemlik gemaak word.

Ons wat in Jesus Christus glo is nie meer van hierdie wêreld nie, soos wat Jesus self nie van hierdie wêreld was nie.

Dit is vir sy dissipels in alle tye, ook vir jou en my wat Jesus bid in Joh. 17,

*“14Ek het u woord aan hulle gegee, en die wêreld haat hulle, omdat hulle nie tot die wêreld behoort nie, net soos Ek ook nie tot die wêreld behoort nie. 15Ek bid nie dat U hulle uit die wêreld moet wegneem nie, maar dat U hulle van die Bose moet bewaar. 16Hulle behoort nie tot die wêreld nie, net soos Ek ook nie tot die wêreld behoort nie.”*

Is ek en jy vreemdelinge in die wêreld van vandag?

Nie net vreemd van mense wat gruwelik teen God rebelleer in oordrewe haat, en moord, en blatante seksuele losbandigheid, verwoesting van lewens deur dwelmhandel en sulke dinge nie.

Maar daar is soveel mense in ons samelewing, dalk van jou eie vriende en familie, so baie mense wat sê hulle glo – maar hulle lewens wys niks daarvan nie.

Hulle sê dalk hulle glo en party gaan darem so nou en dan, of selfs gereeld na ŉ erediens toe – maar dit moet darem lekker wees met ŉ mooi laat-my-goed-voel motiverende boodskap, verkieslik versier met dramatiese gebeure en wonders –

 tog net nie nederigheid en sondebesef en selfverloëning nie.

Is jy ŉ vreemdeling vir mense wie se lewens net om hulleself draai – selfs al sê hulle dat hulle in Jesus glo?

Hulle gerief, en hulle besittings, en hulle trots, hulle opinies – luister maar na die populêre verdraaiings van die Bybel dat jy nie nodig het om erediens by te woon nie, dat jy enige tyd met enigeen seks mag hê, dat jy met jou hard verdiende geld kan maak net wat jy wil, dat jy die Bybel darem nie so letterlik moet opneem nie.

Is ek en jy vreemdelinge van mense wat ŉ “goeie lewe” lei sonder volle oorgawe aan Christus en sy wil?

Is ons so vreemd dat die wêreld dit agter kom, dat die wêreld ons haat soos Jesus gebid het dit sal wees?

\*\*\*

In die verse wat ons gelees het skryf Petrus oor twee dinge wat ons moet doen omdat ons vreemdelinge vir die wêreld geword het.

In v.11 dring hy ernstig aan daarop dat ons nie aan sinlike begeertes moet toegee nie want dit sal jou lewe verwoes. In die oorspronklike staan daar dat sondige begeertes oorlog maak teen jou siel – dit is baie ernstig!

Hy erken daarmee dat gelowiges steeds sondige begeertes van ons sondige natuur sal hê. In hierdie lewe is ons bevryding daarvan nog nie volledig in werking nie.

Maar ons moet nie daaraan toegee nie.

Paulus skryf ook daarvan in Gal 5:17, *“17Wat ons sondige natuur begeer, is in stryd met wat die Gees wil, en wat die Gees wil, is in stryd met wat ons sondige natuur begeer. Hierdie twee staan lynreg teenoor mekaar, en daarom kan julle nie doen wat julle graag wil nie.”*

 Maar hoe sal ons dit kan regkry om nie toe te gee nie?

Gal. 5:16, *“16... Laat julle lewe steeds deur die Gees van God beheers word, dan sal julle nooit swig voor begeertes van julle sondige natuur nie.”*

Om my deur die Gees te laat beheers moet ek onder sy invloed lewe,

ek moet bid dat God sy Gees al meer in my sal laat heers want Hy belowe dat Hy sy Gees sal gee vir die wat vra (Luk. 11:13);

ek moet luister na wat die Gees sê en Hy praat die duidelikste deur die Bybel wat Hy vir mense ingeasem het om te skryf;

ek moet saam ander kinders van God, wat ook die Bybel ernstig opneem as enigste maatstaf vir die waarheid, saam bevestig dat ek God se Woord reg verstaan en reg toepas in my omstandighede;

en dan moet ek doen wat die Gees my leer, ek moet nie net kennis neem daarvan nie;

Worstel jy ook met sondige begeertes – moenie toegee nie, laat die Gees van God jou beheers.

In vers 12 roep Petrus ons op dat ons altyd goed moet optree, veral tussen ongelowiges, selfs al word ons sleg behandel, beskinder en beledig. So goed dat ongelowiges jou voorbeeldige lewe sal sien en God sal verheerlik.

Dit is wat Jesus ook gesê het in Mat. 5:16, *“16Laat julle lig so voor die mense skyn, dat hulle julle goeie werke kan sien en julle Vader wat in die hemel is, verheerlik.”*

Let op dat die fokus van ons goeie optrede nie vir ons eie goeie naam en ons voordeel is nie, nie vir pryse of bevordering nie.

Nee, ons is anders as die wêreld, vreemd want ons is verlos van onsself, ons lewe nou vir Hom wat vir ons gesterf het.

Hoekom sal hulle God verheerlik vir iets wat ons doen?

Soos ander mense worstel ons steeds met sondige begeertes, ons is niks beter as ander nie – maar as ons nie daaraan toegee nie,

en as ons goed lewe, dan is dit tog duidelik dat dit nie uit ons eie krag is wat ons dit kon regkry nie.

 Dit is net God wat dit deur sy Gees in ons kon bewerk, en daarom,

omdat dit Hy is wat dit in ons en deur ons doen –

 daarom is dit Hy wat daardeur verheerlik word.

Wanneer? Nie nou nie nè, nie terwyl die wêreld ons haat en God minag nie.

 Eers op die dag van besoeking (dis die Griekse woord wat Petrus gebruik het).

Die verheerliking van God kan eers by Jesus se wederkoms wees soos dit in meeste vertalings vertaal word,

of dit kan die besoeking wees wanneer die Heilige Gees ŉ ongelowige tot inkeer bring en hulle dan die goeie van ons gedrag insien en erken en God daarvoor verheerlik.

Maar van watter goeie gedrag praat Petrus, hoe lyk die voorbeeldige lewe wat die wêreld by ons moet raaksien?

Dit is die fokus van die res van Petrus se brief,

hierdie twee verse waarop ons vandag fokus is die inleiding, die opskrif vir die res van die brief

waarin ons telkens sal sien hoe ons moet optree teenoor die regering, by die werk, in die huwelik, wanneer ons onregverdig behandel word, en nog ŉ paar ander.

ŉ Voorbeeldige lewe maak is 'n nederige liefde vir ander, vreeslose moed en vrede te midde van onreg en lyding, selfverloënende vrygewigheid en vreugdevolle eenvoud.

Dit is om onderdanig te wees aan die gesag wat God oor jou gestel het in die land by die werk en die skool, by die huis.

Dit is man en vrou wat mekaar te eer en onderdanig is aan mekaar in die huwelik,

dit is om selfs onreg en lyding te aanvaar in vrede en blydskap omdat jy daarmee wys dat jy God se heerskappy erken en aanvaar.

Vra jouself – is voorbeeldigheid sigbaar in alles wat jy doen?

Die soort en die hoeveelheid kos wat jy eet, die kar wat jy ry en hoe vinnig jy ry;

die uitleef van jou seksualiteit, die onderwys van jou kinders, die manier hoe jy met geld werk, die video’s waarna jy kyk, jou vrygewigheid vir ander wat swaarkry en honger het, jou houding oor die regering, oor ander rasse; jou siening van die dood.

Geliefdes van die Here,

 wat besprinkel is met die bloed van Jesus Christus

julle is God se uitverkore volk, julle het ŉ nuwe lewe ontvang deur Christus se opstanding uit die dood;

 julle is vreemdelinge in hierdie wêreld.

Daarom moet julle nie toegee aan sondige begeertes wat oorlog maak teen julle siel nie, dit verwoes mens se lewe;

gedra julle altyd goed onder die ongelowiges sodat hulle julle voorbeeldige lewe kan sien en God kan verheerlik wanneer Hy hulle besoek – in bekering of in afrekening.

Ek sluit af met Paulus se woorde in Romeine 12 se eerste twee verse,

“Moenie aan hierdie sondige wêreld gelyk word nie,

 gee julleself aan God as lewende en heilige offers wat vir Hom aanneemlik is.

(Amen)